এখন থেকে রাজ্য সরকারের কন্যাশ্রী প্রকল্পের আওতায় আসবে সব ছাত্রীরাই। আগে পরিবারের বার্ষিক আয় দেড় লাখ টাকার কম হলে, তবেই ছাত্রীরা কন্যাশ্রীর সুবিধা পেত। এখন সেই সীমা উঠে যাচ্ছে।
মঙ্গলবার কন্যাশ্রীর পাঁচ বছর পূর্তি অনুষ্ঠানে এই ঘোষণা করেন মুখ্যমন্ত্রী মমতা বন্দ্যোপাধ্যায়। সঙ্গে কন্যাশ্রী বিশ্ববিদ্যালয় গড়ার পরিকল্পনার কথাও বলেন মুখ্যমন্ত্রী।
এখন ৫০ লাখ ছাত্রী কন্যাশ্রীর আওতায় রয়েছে। সেখানে আরও ৩ লাখ নতুন ছাত্রী কন্যাশ্রীর বৃত্তির টাকা পাবে।
‘‘এর জন্য আমাদের বাড়তি ২০০ কোটি টাকা খরচ হবে। ওতে আমি কিছু মনে করি না। কারণ এরাই তৈরি হয়ে ২ লাখ কোটি টাকা আনবে রাজ্যের জন্য’’, বলেন মমতা বন্দ্যোপাধ্যায়।

এই বিষয়ে অন্যান্য খবর

কন্যাশ্রীর গায়ে ‘দাগ’! মুখ্যমন্ত্রীর স্বপ্নের প্রকল্প ঘিরে চাঞ্চল্য
কলেজে ভর্তির পাপ মুক্তি! নজির তৃণমূলের, নতুন উড়ানে মালদহের কন্যাশ্রী


এর আগে অষ্টম শ্রেণী থেকে দ্বাদশ শ্রেণী পর্যন্ত ছাত্রীরা যাদের পরিবারের বছরে আয় ১.৫০ লাখ টাকার কম, তারাই এই প্রকল্পের সাহায্য পেত। এখন এই সীমা উঠে গেল। এই প্রকল্পে বিশ্ববিদ্যালয়ের ছাত্রীদেরও বৃত্তির ব্যবস্থা করা হয়েছে।
একই সঙ্গে মুখ্যমন্ত্রী শিক্ষা দফতর ও নারী ও সমাজকল্যাণ দফতরের মন্ত্রী ও সচিবদের নির্দেশ দেন একটি কন্যাশ্রী বিশ্ববিদ্যালয় গড়ে তোলার জন্য। 
মুখ্যমন্ত্রী জানালেন, ‘‘এই বিশ্ববিদ্যালয়ে কন্যাশ্রীর ছাত্রীরা কনফার্মড অ্যাডমিশন পাবে। তাঁরা যেন নিজের পায়ে দাঁড়ায়। স্বপ্নের ভোর প্রকল্প হোক। এদের ভবিষ্যৎ তৈরি হোক। এরাই আমাদের রক্ষা করবে।’’ 
এই ছাত্রীদের স্কিল ডেভেলপমেন্টের দিকেও নজর দেওয়ার জন্য নির্দেশ দেন মুখ্যমন্ত্রী। 
প্রসঙ্গত, কন্যাশ্রী প্রকল্পের জন্যই রাষ্ট্রপুঞ্জের পুরস্কার পেয়েছিল পশ্চিমবঙ্গ সরকার। মেয়েদের পড়াশোনার উন্নতির জন্য এই প্রকল্প সারা বিশ্বেই সমাদৃত।